थानकोटबाट हराएकी बालिकाको भारतको मध्यप्रदेशबाट उद्धार
चन्द्रागिरी नगरपालिका बस्ने १६ वर्षीय बालिका गत ९ मंसिरदेखि हराइरहेको भन्दै उनका अभिभावकले त्यसको भोलिपल्ट काठमाडौं महानगरीय प्रहरीको खोजतलास शाखामा निवेदन दिए ।
काठमाडौं — चन्द्रागिरी नगरपालिका बस्ने १६ वर्षीय बालिका गत ९ मंसिरदेखि हराइरहेको भन्दै उनका अभिभावकले त्यसको भोलिपल्ट काठमाडौं महानगरीय प्रहरीको खोजतलास शाखामा निवेदन दिए ।थानकोटबाट हराएकी तिनै बालिकाको चार दिनपछि काठमाडौंबाट करिब तेह्र सय किलोमिटर टाढा भारतको मध्यप्रदेश राज्यको इन्दौर नजिकको सिहोर भन्ने ठाउँबाट उद्धार गरियो । कसरी पुगिन् त ती बालिका त्यति टाढा ? कसले पुर्‍यायो उनलाई त्यहाँ ? अभिभावकको निवेदनपछि प्रहरीले ती बालिकाको खोजी सुरु गर्‍यो । प्रहरीले थानकोट नाकादेखि काठमाडौंबाट बाहिरिने सवारीसाधनहरुमा निगरानी बढायो । तर, प्रहरीले ती बालिका कहाँ गइन् भन्ने कुनै सुइँको पाउन सकेन । प्रहरीले त्यसपछि भारततर्फ गएको हुनसक्ने भन्ने आशंकामा केआई नेपालमा भारतका शाखालाई सम्पर्क गरे । थानकोट प्रहरीले ती बाालिकाको मोबाइल ट्रेस गर्दा भारततर्फ गएको जानकारी परिवारलाई दियो । त्यसपछि परिवारले प्रहरीलाई बालिकाको सामाजिक सन्जालमार्फत् भारतमा बस्ने दुई वटा केटासँग सम्पर्क भएको जानकारी गरायो । त्यसपछि परिवारले नेपाल र भारतमा महिला तथा बालबालिका बेचबिखन विरुद्ध काम गर्दै आएको के आई नेपालको काठमाडौं मुख्यालयमा सम्पर्क गरे । केआई नेपालले बालिकाको सबै जानकारी आफ्नो भारत प्रतिनिधि नविन जोशीलाई दियो ।त्यसपछि केआई नेपालका भारत प्रतिनिधि जोशीको आग्रहमा दिल्ली प्रहरीसँग मिलेर बालिकासँग सामाजिक सन्जालमार्फत् सम्पर्कमा रहेका दुई जना केटाको नम्बर पत्ता लगायो । शंकाको सुई मध्यप्रदेशको भोपालमा बस्ने महेश नाम गरेको एउटा युवकतर्फ सोझियो । त्यसपछि दिल्ली प्रहरीले मध्यप्रदेशको बालकल्याण समिति (सीडब्लूसी) सँग सम्पर्क गर्‍यो । सीडब्लूसीले तत्कालै मध्यप्रदेशको आष्टा जिल्ला अन्तर्गतको सिहोर प्रहरीलाई युवकलाई पक्राउ गर्न आवश्यक छानबिन सुरु गर्न भन्यो । त्यसछि सिहोर प्रहरीले त्यसपछि ती युवकलाई केरकार गर्‍यो, पक्राउ गरेपछि । प्रहरीको केराकारपछि महेशले बालिकालाई आफूले बोलाएको र इन्दोरबाट एउटा केटीको साथ लागेर भोपाल आउँदै गरेको बताए । त्यसपछि ती बालिकालाई स्थानीय प्रहरी र सीडब्लूसीका प्रतिनिधिले सिहोर भन्ने स्थानबाट उद्धार गरेको हो । बालिकाले प्रहरीलाई दिएको जानकारी अनुसार दुई वर्षअघि टिकटक मार्फत् महेश नामको एक युवकसँग सम्पर्क भएको थियो । त्यसपछि उनीहरु फेसबुकमा साथी बनेछन् । त्यसपछि मेसेन्जेर र ह्वाट्स अपमार्फत् उनीहरुबीच नियमित कुराकानी हुने गरेको थियो । स्थानीय प्रहरीका अनुसार ती युवाले बालिकालाई मायाको जालमा पारेर विवाह गर्ने सम्मको प्रलोभन दिएको खुलेको छ । विवाह गर्ने भन्दै युवकले बालिकालाई योजनाबद्ध ढंगले भोपाल बोलाएको प्रहरीको दाबी छ । युवकले केटीसँगसम्पर्क गर्न बेग्लै पिटर नाममा फेसबुक आईडी नै खोलेको पाइएको छ । उसले बालिकालाई आफू भोपालको एउटा ठूलो कलेजको मालिक रहेको समेत दाबी गरेको खुलेको छ । जबकी प्रारम्भिक छानबिनमा युवकका पिताले सामान्य मजदुरी गरेर घरखर्च धान्ने गरेको देखिएको केआई नेपालका प्रतिनिधि जोशीले कान्तिपुरलाई बताए ।बालिकाले परिवारसँग सम्पर्क हुँदा आफू एउटा महिलासँग इन्दोरसम्म आएको र त्यहाँबाट एक जना केटीको साथ लगाएर पठाएको बताएकी छन् । ती महिला र केटी को हुन् भन्ने अझै सम्म खुलेको छैन । केटाले नै ती केटी र महिलालाई ती बालिकालाई भोपाल पुर्‍याउन खटाएको आशंका प्रहरीले गरेको छ । केआई नेपालका जोशीका अनुसार ती केटी र महिलाका सम्बन्धमा पनि प्रहरीले छानबिन गरिरहेको छ ।बालिकाले प्रहरीलाई बताए अनुसार उनी बुद्ध एअरको जहाजबाट १० मंसिरको बिहान आठ बजेको उडान सिमरा गएकी थिइन् । सिमराबाट रक्सौल नाका १२/१ बजे भारततर्फ गएको र त्यतिबेला एसएसबी र नेपाल प्रहरीले केही नसोधेको बताएकी छन् । तर, कोरोना महामारीका कारण नाकामा निगरानी बढाइएको अवस्थामा उनले सीमा पार गर्दा कसैले पनि नसोधेको भन्ने भनाइ प्रति प्रहरीले विश्वास नगरेको जोशीले बताए । ‘अहिलेको अवस्थामा काठमाडौंको एउटा बालिका त्यो पनि पहिलो पटक भारत आउँदा एक्लै सीमा काटेर भोपाल जान लागेको भन्ने पत्याउन सकिँदैन,’ जोशीले भने । उनका अनुसार ती बालिकालाई कसैले चोरबाटोबाट वा योजनाबद्ध ढंगले सीमा कटाएको प्रहरीको आंशका छ । रक्सौलबाट कानपुरसम्म बसमा त्यसपछि लखनउ र त्यहाँबाट इन्दोरसम्म बालिका कसरी पुगिन् भन्नेमा पनि प्रहरीले छानबिन गरिरहेको छ । बाालिकाले प्रहरीलाई बताएअनुसार रक्सौलबाट इन्दोरसम्म एक जना महिलासाथमा रहेको र त्यसपछि अर्को एक जना केटीले भोपाल पुर्‍याउन लागेको बताइकी छन् । प्रहरीले उनको बयानकै आधारमा ती महिला र केटीका बारेमा पनि अनुसन्धान गरिरहेको छ । त्यतिमात्र होइन प्रहरीले बालिकासँगको भारतको माोबाइलको सिम नभएको हुँदा कसरी लखनऊसम्म पुगिन र त्यहाँबाट इन्दोर जाने बसका लागि चढिन् जस्ता प्रश्नहरुको उत्तर खोज्ने प्रयास पनि जारी राखेको जोशीले बताए ।जोशीको भनाइ यो घटना सतहमा हेर्दा मायाप्रेमको देखिए पनि प्रष्ट रुपमा मानव बेचबिखनसँग सम्बन्धित छ । विगतमा पनि केटाहरुले बिहे गर्छु भनेर अनेकन प्रलोभन दिएर भारत बोलाउने र पछि यौन शोषण गरेर बेच्ने र शारीरिक र मानसिक यातना दिएका घटनाहरु सार्वजनिक भइसकेको जोशीले बताए । ‘त्यस्ता पीडित बालिका तथा महिलाहरुलाई हामीहरुले नै उद्धार गरेका छौं यसपटक पनि समयमै सूचना प्रवाह भएकाले बालिकाको उद्धार भयो नत्र जे पनि हुनसक्थ्यो,’ उनले भने । उद्धार गरिएकी ती बालिकालाई हाल भोपाल बाल कल्याण समितिको संरक्षणमा स्थानीय बालगृहमा राखिएको छ । कानुनी प्रक्रिया पुरा गरेपछि घर फिर्ता गरिने जोशीले बताए ।